Source: https://www.enviroportal.sk/pytate-sa/voda
Timestamp: 2019-02-18 00:37:46+00:00

Document:
RE:Zalievanie pozemku
Dobrý deň, žiadať obec o reguláciu potoka situáciu s vypúšťaním žúmp do potoka, a ako píšete - následne aj váš problém, nevyrieši. Obsah žúmp do potoka za vašim pozemkom by sa vôbec nemal dostávať, pretože vypúšťanie obsahu žúmp do vodných tokov je podľa § 36 ods. 15 zákona č. 364/2004 Z. z. o vodách zakázané! O riešenie danej situácie spojenej s nezákonným vypúšťaním odpadových vôd do povrchových vôd môžete požiadať 1/ obec, ktorá je podľa § 63, ods. 3 písm. c) povinná vykonávať štátny vodoochranný dozor v rámci svojej pôsobnosti, do ktorej patrí dozeranie na dodržiavanie ustanovení zákona o vodách, 2/ miestne príslušný okresný úrad, odbor starostlivosti o životné prostredie, ktorý je podľa § 61 povinný vykonávať štátny vodoochranný dozor v rámci svojej pôsobnosti, do ktorej okrem iného patrí dozeranie na dodržiavanie ustanovení zákona o vodách a ukladanie opatrení na odstránenie zistených nedostatkov. Okresný úrad taktiež prejednáva priestupky na úseku ochrany vôd vodných tokov, t.j. aj priestupky podľa § 77 ods. 1, písm. b), ktorých sa dopúšťa ten, kto (okrem iného) vypúšťa odpadové vody do povrchových vôd alebo do podzemných vôd bez povolenia orgánu štátnej vodnej správy alebo v rozpore s ním. 3/ Písomný podnet na riešene danej situácie môžete podať aj na Slovenskú inšpekciu životného prostredia, inšpektorát ochrany vôd, ktorá podľa § 62 ods. 2 zákona 364/2004 Z. z. o vodách vykonáva hlavný štátny vodoochranný dozor nad vypúšťaním odpadových vôd do povrchových alebo podzemných vôd. Ak sú dôvody vylievania vody z potoka na váš pozemok iné dôvody než vami spomínané vypúšťanie obsahu žúmp do vodného toku, môžete o nápravu požiadať správcu vodného toku, ktorý je podľa § 48 ods. 4 písm. f) zákona č. 364/2004 Z. z. povinný zabezpečovať potrebnú úpravu vodných tokov. Informáciu o tom, kto je správcom daného vodného toku zistíte napr. na Výskumnom ústave vodného hospodárstva (správcom vodného toku môže, ale nemusí byť, obec). S pozdravom Ing. R. Grófová, SAŽP
RE:Polder
Polder je suchá nádrž, ktorá sa občas naplní na pár hodín. To znamená, že to nie je vodná nádrž . Rodinné domy je možné postaviť vo vzdialenosti 6 metrov od vzdušnej päty zemnej hrádze, ktorá zabezpečuje vytvorenie akumulačného priestoru na zachytenie povodňovej vlny. P. Machava, SVP, š. p.
RE:splašky - studňa
V prípade zapojenia starostu obce do riešenia problému Vám odporúčame obrátiť sa na starostu oficiálne, t.j. písomne a nie len ústne s požiadavkou na riešenie podozrenia zo znečisťovania životného prostredia. Starosta, resp. obec, ako orgán s výkonom pôsobnosti na úseku štátnej vodnej správy, je povinný Vám na písomný podnet aj písomne odpovedať a danú záležistosť riešiť. V prípade nečinnosti starostu Vám odporúčame obrátiť sa aj na miestne príslušný okresný úrad životného prostredia - odbor starostlivosti o životné prostredie a Slovenskú inšpekciu životného prostredia - Inšpektorát ochrany vôd s podnetom na podozrenie so znečisťovania životného prostredia a porušovania § 36 ods. 1 a ods. 2 zákona c. 364/2004 Z.z. o vodách (viď. znenie zákona tu: http://www.zakonypreludi.sk/zz/2004-364) a § 17 a § 18 zákona č. 17/1992 Zb. (viď znenie zákona tu: http://www.zakonypreludi.sk/zz/1992-17). Ing. R. Grófová, SAŽP
RE:kontaminácia spodných vôd splaškami zo žumpy
Dobrý deň, ospravedlňujeme sa za oneskorenú odpoveď. Avšak vo Vašej veci Vám nevieme pomôcť, keďže kompetentné orgány nekonajú. Odporúčame Vám obrátiť sa na VIA IURIS (http://www.viaiuris.sk). S pozdravom Admin

References: § 36
 § 63
 § 61
 § 77
 § 62
 § 48
 § 36
 § 17
 § 18